Nachere schloflose Nacht semmer an Morge am 6i in San Diego glandet. Döte hemmer denne oises Mietauto öbernoh und hend ois uf de Weg zu minere ehemalige Gaschtfamilie gmacht, da mer no paar Sache döte glo hend. Nacher semmer no zu de Gaschtfamilie vo de Daniela gange go Tschüss säge, nacher hemmer ois ufgmacht de Köschte entlang rechtig Norde. In Oceanside hemmer denne am Schtrand en Pause gmacht und hend chli usgruhet. Nach dere Pause semmer aber no müeder gsi als vorher, und ich ben mehrmals iigschlofe im Auto, obwohl ich mech probiert han zäme zneh. De Daniela esches ned vell andercht gange. Endlich semmer denne in Long Beach acho, wo mer es Hotel buechet gha hend. Nach mehrschtöndiger Suechi hemmer denne ergendwo im Ghetto osse das Hotel gfunde. Vo inne hets usgseh wie es Gschpänschterschloss, es het zemmli gmüffelet und es esch au ned suber gsi. Öberrachenderwiis hemmer es relativ grosses Zemmer gha, sogar met eigener Chuchi. Mer send denne no i en Lade go Ässe för 3 Täg chaufe und hend ois de i de Mikrowelle öpis gmacht. Nachdem denne näb mim Täller en riise Schabe ghocket esch, hetts mech denne doch au afo gruuse. Mer hend de beschlosse, kei Abfall im Zimmer z'bhalte, da das nur no meh Tierli alockt. Drum hemmer ois denne i de Dunkelheit ufgmacht zum uf de Schtross en Abfalleimer zfinde, leider erfolglos. Zudem hetts öberall uf de Schtross riisigi Kackerlake gha wo umeghöpft send, dur das send denne au d'Daniela und ich umeghöpft und hend nur no quiitscht :-) De Abfall hemmer denne halt is Auto gschmisse und send zrug is Zimmer go schlofe met de Hoffnig, das mer kei Viicher verschlöcke i de Nacht...